Document ID: 32012R0942

REGOLAMENT TAL-KUNSILL (UE) Nru 942/2012
tal-15 ta’ Ottubru 2012
li temenda r-Regolament (KE) Nru 667/2010 dwar ċerti miżuri restrittivi fir-rigward tal-Eritrea
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215 tiegħu,
Wara li kkunsidra d-Deċiżjoni tal-Kunsill 2010/127/PESK tal-1 ta’ Marzu 2010 dwar miżuri restrittivi kontra l-Eritrea (1),
Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u mill-Kummissjoni Ewropea,
Billi:
(1)
Fis-26 ta’ Lulju 2010 il-Kunsill adotta r-Regolament (UE) Nru 667/2010 (2), li jimponi projbizzjoni ġenerali fuq l-għoti ta’ pariri tekniċi, assistenza, taħriġ, finanzjament jew għajnuna finanzjarja relatati ma’ attivitajiet militari, lil kwalunkwe persuna, entità jew korp fl-Eritrea.
(2)
Fil-25 ta’ Lulju 2012, il-Kunsill tas-Sigurtà tan-Nazzjonijiet Uniti adotta r-Riżoluzzjoni 2060 (2012) li tipprovdi, fil-paragrafi 11 u 12, għal ċerti derogi mill-embargo fuq l-armi impost bir-Riżoluzzjoni tal-Kunsill tas-Sigurtà tan-Nazzjonijiet Uniti 1907 (2009).
(3)
Sabiex jingħata effett lir-Riżoluzzjoni 2060 (2012), fil-15 ta’ Ottubru 2012 il-Kunsill adotta d-Deċiżjoni 2012/632/PESK (3), li temenda d-Deċiżjoni 2010/127/PESK billi tipprovdi għal ċerti derogi mill-projbizzjoni ta’ assistenza.
(4)
Din il-miżura taqa’ fi ħdan il-kamp ta’ applikazzjoni tat-Trattat u, għalhekk, sabiex tiġi implimentata hemm bżonn ta’ azzjoni regolatorja fil-livell tal-Unjoni, partikolarment bil-ħsieb li tiġi żgurata l-applikazzjoni uniformi tagħha mill-operaturi ekonomiċi fl-Istati Membri kollha.
(5)
Ir-Regolament (UE) Nru 667/2010 għandu għalhekk jiġi emendat f’dan is-sens,
ADOTTA DAN IR-REGOLAMENT:
Artikolu 1
Ir-Regolament (UE) Nru 667/2010 huwa b’dan emendat kif ġej:
(1)
Il-paragrafi li ġejjin huma miżjuda mal-Artikolu 2:
“3. Il-paragrafu 1 ma għandux japplika għall-provvista ta’ assistenza teknika, finanzjament u assistenza finanzjarja relatati ma’ tagħmir militari mhux letali maħsub biss għal użu umanitarju jew protettiv, kif approvat bil-quddiem mill-Kumitat tas-Sanzjonijiet.
4. Il-paragrafu 1 ma għandux japplika għall-provvista ta’ assistenza teknika, finanzjament u assistenza finanzjarja relatati mal-ħwejjeġ protettivi, inklużi ġgieget rinfurzati u elmi militari, esportati b’mod temporanju għall-Eritrea mill-persunal tan-Nazzjonijeit Uniti, rappreżentanti tal-midja u ħaddiema umanitarji u ta’ żvilupp u persunal assoċjat għall-użu tagħhom personali biss.”.
(2)
L-Anness II huwa ssostitwit bit-test li jidher fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, il-15 ta’ Ottubru 2012.

Labels: 12
18
13
5